
DĖL VEIKLOS TERMINŲ POKYČIŲ PAREIŠKĖJAMS, PATEIKUSIEMS PARAMOS UŽ ŽEMĖS ŪKIO NAUDMENAS IR KITUS PLOTUS BEI ŪKINIUS GYVŪNUS PARAIŠKAS 2025 M.

Įvertinus susidariusias nepalankias klimatines sąlygas, pagal Lietuvos agrarinių ir miškų mokslų centro mokslininkų 2025 m. rugpjūčio 6 d. pateiktas rekomendacijas „Dėl intervencinės priemonės ekologinės sistemos „Veiklos ariamoje žemėje“ veiklos „Tarpiniai pasėliai“ reikalavimų įvertinimo ir nuomonės pateikimo“ parengtas įsakymo projektas. Įsakymo projekte vietovėse, kuriose paskelbta ekstremalioji situacija dėl ilgo lietingo laikotarpio, pratęstas posėlio, kuris deklaruotas 2025 m. paramos už žemės ūkio naudmenas ir kitus plotus bei ūkinius gyvūnus paraiškose, kaip nustatyta Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo ir kontrolės taisyklėse, patvirtintose Lietuvos Respublikos žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo ir kontrolės taisyklių patvirtinimo“ (toliau – TI taisyklės), pagal kompleksinės klimatui, aplinkai ir gyvūnų gerovei naudingos sistemos „Veiklos ariamojoje žemėje“ veiklą „Tarpiniai pasėliai“ bei Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašą, patvirtintą Lietuvos Respublikos žemės ūkio ministro 2023 m. vasario 24 d. įsakymu Nr. 3D-107 „Dėl Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo patvirtinimo“, įsėjimo laikas bei sutrumpintas išlaikymo terminas. Yra sudaryta galimybė posėlį sėti į nenukultus žemės ūkio augalus. Taip pat pratęstas žaliojo pūdymo įdirbimo terminas ir žolinių augalų arba jų mišinio įsėjimo terminas ekologinėje sistemoje „Ariamosios žemės keitimas pievomis, jų išlaikymas ir priežiūra“. Atsisakyta pievų šienavimo reikalavimo (rugsėjo 1 d.), nustatyto TI taisyklėse ir Lietuvos kaimo plėtros 2014–2020 metų programos priemonės „Agrarinė aplinkosauga ir klimatas“, patvirtintos Lietuvos Respublikos žemės ūkio ministro 2015 m. balandžio 3 d. įsakymu Nr. 3D-254 „Dėl Lietuvos kaimo plėtros 2014–2020 metų programos priemonės „Agrarinė aplinkosauga ir klimatas“ įgyvendinimo taisyklių patvirtinimo“ veiklai „Dirvožemio apsauga“.
Įsakymo projekto nuostatos bus taikomos 2025 m. pateiktoms paraiškoms.
Įsakymo projektas yra suderinamas su Europos Sąjungos teisės aktais ir jiems neprieštarauja.
Įsakymo projektui įgyvendinti nereikalingi Paraiškų priėmimo informacinės sistemos (PPIS) pakeitimai.
Numatomo teisinio reguliavimo poveikio vertinimas pagal Numatomo teisinio reguliavimo poveikio vertinimo metodiką, patvirtintą Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, neatliekamas.
Įsakymo projektas neperkelia ir neįgyvendina Europos Sąjungos direktyvų ar kitų Europos Sąjungos teisės aktų, nenotifikuotinas Europos Komisijai.
Priėmus Įsakymo projektą, kitų teisės aktų keisti nereikės.
Įsakymo projekte neapibrėžiamos sąvokos ir jas įvardijantys terminai, kurie turėtų būti įvertinti Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka.
Ūkio subjektams sukeliamų prisitaikymo prie reguliavimo išlaidų, numatomo teisinio reguliavimo poveikio ir poveikio konkurencijai vertinimai neatliekami.
Atliktas antikorupcinis vertinimas ir parengta antikorupcinio vertinimo pažyma.
Įsakymo projektas skubos tvarka, dėl įsakymo įsigaliojimo neatidėliotinai poreikio, 5 darbo dienas bus skelbiamas Lietuvos Respublikos Seimo kanceliarijos Teisės aktų informacinėje sistemoje (TAIS), per šį laikotarpį visos institucijos, įstaigos ir suinteresuotieji asmenys galės pateikti savo pastabas ir pasiūlymus.
Įsakymo projektą parengė Lietuvos Respublikos žemės ūkio ministerijos Europos Sąjungos paramos politikos departamento (direktorė Jurgita Stakėnienė, tel. +370 5 239 020, el. p. JurgitaS@zum.lt) Išmokų už plotus skyriaus (vedėja Rasa Motiejaitė, tel. +370 5 239 1261, el. p. rasad@zum.lt) vyr. specialistas Skirmantas Ramoška, tel. +370 5 239 1166, el. p. skirmantas@zum.lt.)
PRIDEDAMA:
1. Įsakymo projektas, 2 lapai.
2. Teisės aktų projektų antikorupcinio vertinimo pažyma, 6 lapai.

